En kvinde fra Hjørring blev torsdag eftermiddag overfaldet i sin lejlighed. Nu er en 36-årig mand varetægtsfængslet

En 36-årig mand er fredag eftermiddag blevet varetægtsfængslet i fire uger efter, at han torsdag eftermiddag overfaldt en 35-årig kvinde i hendes lejlighed i Sønderskov ved Hjørring. I retten forklarede manden, at de to ikke er kærester, men venner med fordele, fortæller anklager ved Nordjyllands Politi Thomas Klingenberg. Manden er sigtet efter voldsparagraf 245, for at have slået og sparket kvinden. Ifølge anklageren slog han hende blandt andet med bagsiden af en økse, og holdt hende fast op af væggen. Herudover fik han kvindens hunde opildnet, så de hoppede op af hende, mens han forsøgte at få dem til at bide hende. Herudover skar han hende med en kniv eller lignede skarp genstand, der betød at kvinden måtte sys. Kvinden har efter overfaldet flere blå mærker på blandt andet hals, mave og ansigt, hun har flere hudafskrabninger, en bule i hovedet, samt flere snitsår. Den 36-årige mand nægter sig skyldig i vold. Han forklarede i retten, at det var ham, der blev overfaldet af kvinden. Manden har ikke kæret varetægtsfængslingen.